এরিন ব্রকভিচ' (; জন্ম: ২২ জুন ১৯৬০) হলেন একজন মার্কিন প্যারালিগাল, ফাঁসকারী, ভোক্তা আইনজীবী এবং পরিবেশ কর্মী, যিনি ১৯৯৩ সালে অ্যাটর্নি এড মাসরির সহায়তায় প্যাসিফিক গ্যাস অ্যান্ড ইলেকট্রিক কোম্পানির (পিজিঅ্যান্ডই) বিরুদ্ধে ক্যালিফোর্নিয়ার হিঙ্কলিতে ভূগর্ভস্থ পানি দূষণের সাথে জড়িত একটি মামলা করতে ভূমিকা রেখেছিলেন। তাদের এই মামলার সাফল্য অস্কার বিজয়ী চলচ্চিত্র এরিন ব্রকভিচ-এর মূল বিষয়বস্তু। চলচ্চিত্রটিতে জুলিয়া রবার্টস ব্রকভিচ চরিত্রে ও অ্যালবার্ট ফিনি মাসরি চরিত্রে অভিনয় করেন। তারপর থেকে ব্রকভিচ গণমাধ্যমে জনপ্রিয় ব্যক্তিত্বে পরিণত হন এবং এবিসি-তে চ্যালেঞ্জ আমেরিকা উইথ এরিন ব্রকভিচ টিভি ধারাবাহিক এবং জোন রিয়েলিটির ফাইনাল জাস্টিস উপস্থাপনা করেন। তিনি ব্রকভিচ রিসার্চ অ্যান্ড কনসালটিং এর সভাপতি। তিনি নিউ ইয়র্কের আইন সংস্থা ওয়েইটজ অ্যান্ড লুক্সেনবার্গ ও অস্ট্রেলিয়ার শাইন আইনজীবীদের পরামর্শদাতা হিসেবেও কাজ করেন। তিনি অধুনা-লুপ্ত ক্যালিফোর্নিয়ার আইন সংস্থা গিরার্ডি অ্যান্ড কিসের পরামর্শক হিসেবে কাজ করেছেন।   প্রারম্ভিক জীবন  ব্রকভিচ ১৯৬০ সালের ২২শে জুন ক্যানসাস অঙ্গরাজ্যের লরেন্স শহরে জন্মগ্রহণ করেন। তার জন্মনাম এরিন প্যাটি। তার মাতা বেটি জো (জন্ম: ওনিল, আনু. ১৯২৩-২০০৮) একজন সাংবাদিক এবং পিতা ফ্র্যাঙ্ক প্যাটি (১৯২৪-২০১১) একজন প্রকৌশলী ও ফুটবল খেলোয়াড় ছিলেন। তার দুই ভাই ফ্র্যাঙ্ক জুনিয়র ও টমাস (১৯৫৪-১৯৯২) এবং এক বোন জোডি। তিনি লরেন্স হাই স্কুলে পড়াশোনা করেন এবং পরে ম্যানহাটনের ক্যানসাস স্টেট বিশ্ববিদ্যালয়ে ভর্তি হন। তিনি টেক্সাসের ডালাসের ওয়েড কলেজ থেকে ফলিত কলাবিদ্যায় ডিগ্রি অর্জন করেন। ব্রকভিচের ডাইলেক্সিয়া রয়েছে, এতে তার পড়তে অসুবিধা হয়।   প্যাসিফিক গ্যাস অ্যান্ড ইলেকট্রিক মামলা  ১৯৯৩ সালে ক্যালিফোর্নিয়ার হিঙ্কলি শহরে ব্যাপকহারে লোকজন অসুস্থ হয়ে পড়লে ব্রকভিচ পিজিঅ্যান্ডই'র বিরুদ্ধে কথা বলেন। তিনি হিঙ্কলি শহরের পক্ষে এই কোম্পানির বিরুদ্ধে মামলা করার ক্ষেত্রে ভূমিকা পালন করেন। অ্যান্ডারসন ও অন্যান্য বনাম প্যাসিফিক গ্যাস অ্যান্ড ইলেকট্রিক, ফাইল বিসিভি ০০৩০০ শীর্ষক মামলাটিতে হেক্সাভ্যালেন্ট ক্রোমিয়াম (এছাড়াও "ক্রোমিয়াম 6", "ক্রোমিয়াম VI", "Cr-VI" বা "Cr-VI" নামেও লেখা হয়") দ্বারা শহরে পানীয় জলের দূষণের অভিযোগ করা হয়। মামলার কেন্দ্রবিন্দু ছিল ১৯৫২ সালে সান ফ্রান্সিসকো বে অঞ্চলে সংযোগকারী একটি প্রাকৃতিক-গ্যাস পাইপলাইনের অংশ হিসেবে নির্মিত হিঙ্কলি কম্প্রেসার স্টেশন। ১৯৫২ থেকে ১৯৬৬ সালের মধ্যে পিজিঅ্যান্ডই ক্ষয় প্রতিরোধের জন্য কুলিং টাওয়ার সিস্টেমে হেক্সাভ্যালেন্ট ক্রোমিয়াম ব্যবহার করে। বর্জ্য জল এই জায়গায় লাইনবিহীন পুকুরে নিঃসৃত করা হয়, এবং কিছু বর্জ্য জল ভূগর্ভস্থ জলে জমে যায়, যা উদ্ভিদের কাছাকাছি প্রায় ২ বর্গ মাইল (৫.২ বর্গ কিমি) এলাকায় প্রভাব বিস্তার করে। রিজিওনাল ওয়াটার কোয়ালিটি কন্ট্রোল বোর্ড (আরডাব্লিউকিউসিবি) ১৯৬৮ সালে পিজিঅ্যান্ডই সাইটটিকে তাদের নীতিমালার অধীনে রাখে।  ১৯৯৬ সালে ৩৩৩ মিলিয়ন মার্কিন ডলারে মামলাটির নিষ্পত্তি হয়। এটি সে সময় পর্যন্ত মার্কিন যুক্তরাষ্ট্রে সরাসরি মামলায় ক্ষতিপূরণ প্রদান করা সবচেয়ে বড় নিষ্পত্তি। ব্রকভিচ মাসরি অ্যান্ড ভিটিটো আইন সংস্থার আইনী কেরানি ছিলেন। মাসরি অ্যান্ড ভিটিটো এই নিষ্পত্তির ১৩৩.৬ মিলিয়ন মার্কিন ডলায় পায় এবং ব্রকভিচ তার ফি হিসেবে ২.৫ মিলিয়ন মার্কিন ডলার পান।  ২০২১ সালে পিজিঅ্যান্ডই বলে যে তারা ৭০% দূষণ কমিয়েছে। বাসিন্দাদের পক্ষ থেকে পরিচ্ছন্নতার নিরীক্ষণের দায়িত্বে থাকা একজন স্বাধীন পরামর্শদাতা বলেন যে ভূগর্ভস্থ জল পরিষ্কারের কাজ সম্পূর্ণ হতে ৩০ থেকে ৫০ বছর সময় লাগবে।   পুরস্কার ও স্বীকৃতি   ২০০৫ সালের মে মাসে ওরেগনের পোর্টল্যান্ডের লুইস অ্যান্ড ক্লার্ক ল স্কুল থেকে সম্মানসূচক ডক্টর অব ল এবং বক্তা  ২০০৭ সালের ৫ মে ক্যালিফোর্নিয়ার লস অ্যাঞ্জেলেসের লয়োলা ম্যারিমন্ট বিশ্ববিদ্যালয় থেকে সম্মানসূচক ডক্টর অব হিউমেন লেটার্স এবং বক্তা  কলোরাডোর সেন্টিনিয়ালের জোন্স ইন্টারন্যাশনাল ইউনিভার্সিটি থেকে সম্মানসূচক মাস্টার অব আর্টস, বিজনেস কমিউনিকেশন   তথ্যসূত্র    বহিঃসংযোগ    Official website of Erin Brockovich  The Brockovich Report  BrockovichBlog.com  Brockovich Village  Official MySpace of Erin Brockovich  Erin Brockovich biography on the Biography Channel     Evening with Erin Brockovich in Sydney, hosted by the Climate Change Coalition 2007  Detail about Hinkley case at AwesomeStories.com  Did Hinkley Residents Really Win? at salon.com  Weitz & Luxenberg PC  Shine Lawyers Australia  Environmental Justice Society  Erin Brockovich  video produced by Makers: Women Who Make America  বিষয়শ্রেণী:১৯৬০-এ জন্ম বিষয়শ্রেণী:জীবিত ব্যক্তি বিষয়শ্রেণী:২১শ শতাব্দীর মার্কিন নারী বিষয়শ্রেণী:ক্যানসাস স্টেট বিশ্ববিদ্যালয়ের প্রাক্তন শিক্ষার্থী বিষয়শ্রেণী:ক্যালিফোর্নিয়ার সক্রিয়কর্মী বিষয়শ্রেণী:মার্কিন পরিবেশবাদী বিষয়শ্রেণী:মার্কিন নারী পরিবেশবাদী বিষয়শ্রেণী:প্যাসিফিক গ্যাস অ্যান্ড ইলেকট্রিক কোম্পানি বিষয়শ্রেণী:ক্যালিফোর্নিয়ার সমাজকর্মী